Š. Zelník, poslanec: (2001-12-17):
Ja by som vám chcel len pripomenúť jeden materiál, vážené kolegyne a kolegovia, ktorý sme prerokovávali minulý rok v októbri. Bol to materiál č. 717 a mal názov – návrh na oddlženie štátnych zdravotníckych zariadení a zdravotných poisťovní vrátane zrušenej zdravotnej poisťovne Perspektíva. Vystúpil som pri prerokovávaní tohto materiálu a žiadal som, aby ste podporili môj návrh, aby tento materiál bol stiahnutý z rokovania Národnej rady a aby sme zaviazali ministra zdravotníctva, aby predložil do Národnej rady na rokovanie materiál, ktorý bude hovoriť o tom, aké sa prijmú opatrenia v rezorte zdravotníctva, aby rok 2001 išiel s vyrovnaným rozpočtom. Bohužiaľ, nebol môj návrh podporený koaličnými hlasmi a dnes máte ten stav, ktorý máme, že síce materiál sa schválil, že budú sa oddlžovať zdravotnícke zariadenia do roku 2004, ale mesačne nám vznikajú obrovské dlhy, ako som už hovoril, v rezorte – okolo 400 mil. – 500 mil. Sk. Tak ako som sa zachoval vo výbore pre zdravotníctvo, takisto sa zachová aj poslanecký klub Pravej Slovenskej národnej strany, že nepodporí tento rozpočet nie preto, že by bol zle urobený legislatívne alebo že by sme mali výhrady k vedeniu Spoločnej zdravotnej poisťovne, ale na protest tomu, že tento rozpočet nezakladá to, že zdravotníctvo pôjde s vyrovnaným rozpočtom, že napriek tým drobným úpravám, o ktorých tu bolo hovorené, že došlo k nejakému minimálnemu navýšeniu rozpočtu, tento rozpočet bude pôsobiť ako deficitný rozpočet, budú vznikať dlhy, s ktorými sa bude musieť táto spoločnosť vysporiadať. Je to škoda, pretože tak veľké čísla, do akých ideme, budú zrejme problémové. A je to, zopakujem znova, nefér voči tým, ktorí prídu po nás, že takúto obrovskú ťarchu im zanecháme. Ďakujem. J. Migaš, predseda NR SR: Faktické poznámky na vystúpenie pána poslanca Zelníka – pán poslanec Andrejčák a pán poslanec Drobný. Uzatváram možnosť prihlásiť sa s faktickou poznámkou. Pán poslanec Andrejčák, nech sa páči. I. Andrejčák, poslanec: Ďakujem za slovo. Chcel by som len doplniť pána poslanca Zelníka dvoma myšlienkami. Tou prvou je tá, že vlastne stav rozpočtu Spoločnej zdravotnej poisťovne musíme vidieť cez okuliare hlasovania v Národnej rade, keď sme nespravodlivosť v prerozdeľovaní len prehĺbili. A teda ak táto poisťovňa nemôže používať tie prostriedky, ktoré sama získa a ktoré my jej uberáme, tak nemáme veľa morálneho práva ju kritizovať. To je ako prvé. Ako druhú myšlienku by som chcel povedať v tom, že zrejme na budúci rok budeme musieť sa vrátiť aj k tejto poisťovni v širšom rozmere. Chcem len pripomenúť, že predovšetkým občianky Slovenskej republiky, zdravotné sestry sú vysielané do misií a v tej dobe, kým sú v misii, sú poistené v iných poisťovniach, než je Spoločná zdravotná poisťovňa. Tam ale v dôsledku služobnej činnosti môžu mať vojnové zranenie. A zrejme po návrate budeme musieť sa o ne starať ako o veteránky vojny. Vážení, a to je záväzok, ktorý my budeme zo zákona pridávať tejto poisťovni. Zatiaľ nikto neráčil sa touto otázkou zaoberať. A ja si myslím, že budeme musieť s tým počítať, že ľudia, potom čo boli v zahraničí v službe štátu, prišli o zdravie a budú nútení vlastne zdravotnou poisťovňou byť prijatí po návrate za svojich poistencov a starať sa aj o nich ako o vojnových veteránov. A pritom bude aj vhodné si uvedomiť, že treba konečne prestať s nespravodlivosťou v rozdeľovaní. J. Migaš, predseda NR SR: Pán poslanec Drobný.